Ανάπτυξη συστημάτων παραγωγής και βιομηχανίες για προϊόντα μαζικής εξατομίκευσης (mass customization)
Authors: Χατζόπουλος Χρήστος 
Published: August 2021

Η παρούσα διδακτορική διατριβή συνδράμει στην αποκωδικοποίηση και τηνολοκληρωμένη παρουσίαση της Μαζικής Εξατομίκευσης. Η Μαζική Εξατομίκευσηέχει προσφάτως διαμορφωθεί σε μια νέα επιχειρηματική στρατηγική για τηβιομηχανία και όχι μόνο. Σχετικές θεωρίες και διάφορες επιχειρηματικές στρατηγικές όπως η Ανοιχτή Καινοτομία και η Συνδημιουργία Προϊόντων αναλύονται με σκοπό τη συμμετοχή τους στην πραγμάτωση της Μαζικής Εξατομίκευσης. Αναφέρονται εργαλεία και μέθοδοι που μπορούν να χρησιμοποιηθούν στη βιομηχανία με σκοπό την επίτευξη της Μαζικής Εξατομίκευσης και ταξινομούνται στις εξής φάσεις δημιουργίας και παραγωγής προϊόντων: Μάρκετινγκ, Σχεδίαση Προϊόντος και Διαχείριση Πληροφορίας, Σχεδιασμός Παραγωγής, Διοίκηση Παραγωγής και Διαχείριση Υλικών - Αποθεμάτων. Η συμβολή στην επιστήμη της Διοίκησης Λειτουργιών και Εργασιών (Operations Management) επιτυγχάνεται μέσω της έρευνας και μελέτης ανάπτυξης συστήματος Σχεδιασμού και Οργάνωσης Συστήματος Παραγωγής με γραμμές παραγωγής σε ροή. Οι πιο διαδεδομένες τεχνικές εφαρμογής των Συστημάτων Παραγωγής σε Ροή είναι το Σύστημα του H. Ford και το Σύστημα Παραγωγής της Toyota. Στη σημερινή εποχή, οι τεχνικές αυτές εκφράζονται μέσα από την προσπάθεια εφαρμογής των αρχών της Λιτής Παραγωγής. Μερικά από τα ερωτήματα που τίθενται είναι: Πώς μπορεί η Μαζική Εξατομίκευση να εφαρμοστείσε Σύστημα Παραγωγής σε Ροή; Πως συμπεριφέρεται η ροή της παραγωγής στοεπιχειρηματικό περιβάλλον της Μαζικής εξατομίκευσης; Μπορεί η ροή τηςπαραγωγής να εξατομικευτεί αναλόγως της ζήτησης; Μπορεί η εξατομίκευση τηςροής της παραγωγής να είναι αποδοτική; Οι απαντήσεις μπορούν να δοθούν μέσω της μελέτης της ροής παραγωγής ενός Συστήματος Παραγωγής σε Ροή. Στην παρούσα διατριβή, έχει αναπτυχθεί αλγοριθμική διαδικασία σχεδιασμού Συστημάτων Παραγωγής σε Ροή με σκοπό την αναπροσαρμογή της ροής παραγωγής με βάση την εκάστοτε ζήτηση. Η συγκεκριμένη αλγοριθμική διαδικασία μπορεί να ψηφιοποιήθει με σκοπό να λειτουργεί ως αυτόνομο σύστημα. Το σύστημα ονομάζεται «Προσαρμογέας Ροής Παραγωγής». Η διαδικασία μπορεί να εφαρμοστεί σε Σύστημα Παραγωγής σε Ροή με την ζήτηση και τα προϊόντα να αλλάζουν. Η εφαρμογή του αποτελέσματος του «Προσαρμογέα Ροής Παραγωγής» κρίνεται ως ωφέλιμη ή μη ωφέλιμη από την εκάστοτε περίπτωση. Η διαδικασία λειτουργίας του αλγορίθμου αποτελείται από φάσεις και βήματα, το οποίο απεικονίζονται μέσω ενός διαγράμματος ροής. Το Σύστημα Παραγωγής σε Ροή που ανασχεδιάζεται από τον «Προσαρμογέα Ροής Παραγωγής» αποτελείται από Αρθρώματα Παραγωγής τα οποία συνδέονται μεταξύ τους μέσω συστήματος Kanban που είναι σύστημα ανατροφοδοσίας υλικών - εξαρτημάτων. Η λειτουργία της διαδικασίας και το αποτέλεσμα ενός Αρθρωμάτινου Συστήματος Παραγωγής επεξηγείται μέσω παραδείγματος. Επίσης, παρατίθενται πληροφορίες από την εφαρμογή του «Προσαρμογέα Ροής Παραγωγής» με σκοπό την οργάνωση των επιχειρησιακών πόρων (μηχανές, άνθρωποι, υλικά κ.ο.κ.) σε δύο γραμμές παραγωγής βιομηχανικών μονάδων. Τα βήματα υπολογισμών, βελτιστοποίησης και λήψης διοικητικών αποφάσεων κατά την διαδικασία σχεδιασμού Συστήματος Παραγωγής σε Ροή σε περιβάλλον Μαζικής Εξατομίκευσης γίνονται εμφανή μέσω της λειτουργίας του «Προσαρμογέα Ροής Παραγωγής». Τα αποτελέσματα της λειτουργίας του συστήματος αναφέρονται και αναλύονται. Τέλος, αναφέρονται η συνεισφορά και η προτεινόμενη μελλοντική ερευνητική δραστηριότητα.